b'\n_START_ARTICLE_\nOperacija Morski lav\n_START_PARAGRAPH_\nNakon pada Francuske, nacisti\xc4\x8dka Njema\xc4\x8dka na cilju je imala Britaniju. Hitler i njegovi suradnici bili su vrlo optimisti\xc4\x8dni glede napada na Britaniju. Smatrali su da je kopnena vojska obavila svoj zadatak te \xc4\x87e osvajanje Britanije obaviti mornarica te ratno zrakoplovstvo. Prve planove o invaziji na Britaniju, mornarica, zrakoplovstvo (Luftwaffe), i kopnena vojska razmijenile su u prosincu 1939. godine. Glavni sto\xc5\xbeer Luftwaffe na \xc4\x8delu s G\xc3\xb6ringom u sije\xc4\x8dnju 1940. zaklju\xc4\x8dio je da:\xc2\xa0\xc2\xbbkombinirana operacija \xc4\x8diji je cilj iskrcavanje u Engleskoj ne dolazi u obzir\xc2\xbb. Hitler je s mogu\xc4\x87no\xc5\xa1\xc4\x87u invazije na Britaniju prvi puta suo\xc4\x8den 21. svibnja nakon \xc5\xa1to su oklopne snage izbile na more kod Abbevillea. Mornarica je nastavila prou\xc4\x8davati problem invazije. Kurt Fricke, na\xc4\x8delnik Operativnog odjela mornarice, postavio je 27. svibnja plan nazvana Studie England. Po\xc4\x8deli su i radovi na prikupljanju brodovlja potrebnog za invaziju, \xc4\x8dak je jedan tajnik u Ministarstvu gospodarstva izradio planove za brod koji je nazvao \xc2\xabratni krokodil\xc2\xbb (\xc5\xa1lep sa vlastitim motorom izra\xc4\x91en od betona za prijevoz 200 vojnika s kompletnom opremom te da se nasu\xc4\x8de na obalu i slu\xc5\xbei kao zaklon). No, od svega toga nije bilo ni\xc5\xa1ta._NEWLINE_U drugoj polovici lipnja Hitler od Jodla, jednog od svojih generala prima memorandum o narednim koracima u ratu s naslovom: \xc2\xabNastavljanje rata protiv Engleske\xc2\xbb. On je predlo\xc5\xbeio da se Britanija najprije paralizira napadima iz zraka te pomorskim operacijama protiv britanskog brodovlja, skladi\xc5\xa1ta, tvornica i RAF-a (Britanskog ratnog zrakoplovstva). Predlagao je da se posljednji udarac zada iskrcavanjem vojnika na britansku obalu bude li to potrebno, ali tek nakon \xc5\xa1to Luftwaffe \xc2\xabrije\xc5\xa1i\xc2\xbb RAF. Hitler se slagao sa Jodlovim planom te je 16. srpnja izdao Direktivu broj 16 za Seelowe._NEWLINE_Mnogi smatraju da Operacija Morski lav (Unternehmen Seel\xc3\xb6we) nije bio ozbiljan plan, general Rundstedt je 1945. pred istar\xc5\xbeiteljima izjavio da se na cijelu stvar gledalo kao na igru, jer je bilo o\xc4\x8digledno da se invazija ne\xc4\x87e mo\xc4\x87i izvr\xc5\xa1iti jer mornarica nije bila sposobna da \xc5\xa1titi trupe prilikom prebacivanja preko Kanala, te da Luftwaffe nije sposobno da preuzme te funkcije ako mornarica do\xc5\xbeivi neuspjeh._NEWLINE_Dan nakon izdavanja 16. Direktive izvr\xc5\xa1eno je razmje\xc5\xa1tanje snaga za operaciju Morski lav. Glavni udar trebala je zadati Grupa Armija pod zapovjedni\xc5\xa1tvom feldmar\xc5\xa1ala von Rundstedta. Plan je bio da se skupine od po nekoliko divizija iskrcaju na vi\xc5\xa1e mjesta po obali Britanije (Calais-Bexhill; Le Havre-Brighton i otok Wight; \xc5\xa1erbur\xc5\xa1ki poluotok- zaljev Lyme). Palnirano je da se do tre\xc4\x87eg dana od invazije prebaci ukupno 260.000 vojnika. Do Londona se planiralo sti\xc4\x87i sa nekoliko razli\xc4\x8ditih strana. Nijemci su smatrali da \xc4\x87e to bit relativno jednostavno i zavr\xc5\xa1eno u roku od mjesec dana. Mornarica ipak nije bila tako optimisti\xc4\x8dna, sumnjala je da \xc4\x87e mo\xc4\x87i prebaciti toliko vojske pored sna\xc5\xbene britanske mornarice te je 29. srpnja zatra\xc5\xbeila odgodu Operacije do svibnja 1941. godine. Me\xc4\x91utim Hitler nije \xc5\xbeelio toliko \xc4\x8dekati te je dogovoreno kako operacija mo\xc5\xbee po\xc4\x8deti 15. rujna pod uvjetom da se ne pojave neke nepredvi\xc4\x91ene okolnosti s obzirom na vrijeme te neprijatelja. Mornarica je jo\xc5\xa1 jednom iskazala pesimizam. Smatrala je da operaciju treba odgoditi do sljede\xc4\x87e godine zbog meteorolo\xc5\xa1kih uvjeta ali i zbog zahtjeva kopnenih snaga koje su tra\xc5\xbeile \xc5\xa1iroku frontu od Doverskih vrata do zaljeva Lyme. Tada je odlu\xc4\x8deno da operacija mo\xc5\xbee po\xc4\x8deti 15. rujna 1940; odluka o tome ho\xc4\x87e li operacija biti izvedena u rujnu ili preba\xc4\x8dena u sljede\xc4\x87u godinu bit \xc4\x87e donesena nakon koncentriranih zra\xc4\x8dnih napada na ju\xc5\xbenu Englesku tijekom jednog tjedna. Ako tijekom tog tjedna budu nanesene ozbiljne \xc5\xa1tete neprijatelju operacija \xc4\x87e biti izvedena, a ako ne budu tada \xc4\x87e se operacija odgoditi za godinu dana. Sada je sve zavisilo od Luftwaffea._NEWLINE_Prvog kolovoza Hitler je izdao dvije direktive u kojima je opisao prethodne odluke te ih poslao vojsci. Mornarica je ponovno tra\xc5\xbeila su\xc5\xbeenje fronta invazije jer je, opravdano, smatrala da nije u mogu\xc4\x87nosti ispuniti zahtjeve koji su stavljeni pred nju. Vojska nije popu\xc5\xa1tala, \xc5\xbeeljeli su rat na \xc5\xa1irokom frontu. \xc4\x8cak je do\xc5\xa1lo i do sukoba izme\xc4\x91u dva vida oru\xc5\xbeanih snaga, 7. kolovoza sastao se general Halder iz kopnenih snaga sa admiralom Schniewidtom iz mornarice. 10. kolovoza dogovorena je neka vrsta kompromisa, malo je popustila vojska, a malo mornarica. Me\xc4\x91utim, ponovno je bilo nezadovoljnih s obje strane, Jodl tada donosi pet uvjeta za uspjeh operacije Morski Lav. Kao prvo, naveo je da je potrebno otjerati britansku flotu s ju\xc5\xbenih obala i, drugo o\xc4\x8distiti britansko nebo od zrakoplova RAF-a. Ostali uvjeti odnosili su se na masovnost i brzinu iskrcavanja trupa. Hitler je popustio \xc5\xbeeljama mornarice te je naredio da \xc4\x87e se kona\xc4\x8dan udarac zadati na uskom frontu. 27. kolovoza dani su kona\xc4\x8dni planovi za iskrcavanje u \xc4\x8detiri glavne zone na ju\xc5\xbenoj obali izme\xc4\x91u Folkestonea i Selsey Billa, istovremeno izdana je naredba za izvo\xc4\x91enje operacije \xc2\xabJesenje putovanje\xc2\xbb. Operacija je bila zami\xc5\xa1ljena kao la\xc5\xbeni napad velikih razmjera na isto\xc4\x8dnu obalu engleske gdje su i Englezi o\xc4\x8dekivali glavni napad._NEWLINE_Prvog rujna zapo\xc4\x8delo je prebacivanje njema\xc4\x8dkih brodova u luke na La Mancheu. Tre\xc4\x87eg je rujna stigla direktiva da je najraniji dan predvi\xc4\x91en za isplovljivanje 20. rujan. Iako je bio spreman na to, Hitler je vjerovao kako iskrcavanje ne\xc4\x87e biti potrebno, nadao se da \xc4\x87e Britanija zatra\xc5\xbeiti mir. Me\xc4\x91utim, Britanci nisu o tome razmi\xc5\xa1ljali oni su smatrali da invazija samo \xc5\xa1to nije po\xc4\x8dela te su se i oni spremali za rat._NEWLINE_Sedmog rujna, Nijemci su izvr\xc5\xa1ili prvi masovni zra\xc4\x8dni napad na London. Bio je to najte\xc5\xbei zra\xc4\x8dni napad u dotada\xc5\xa1njoj povijesti. Bombardiranje se nastavljalo sljede\xc4\x87ih dana, ali Hitler je odgodio po\xc4\x8detak iskrcavanja iz nekoliko razloga. Prvi je bio taj \xc5\xa1to je bombardiranjem nanesena tolika \xc5\xa1teta da se smatralo da iskrcavanje ne\xc4\x87e biti potrebno, drugi razlog su bile pote\xc5\xa1ko\xc4\x87e mornarice s vremenom, prikupljanjem brodova, ali i s RAF-om koji je ometao mornaricu. RAF je u luci Oostende potopio \xc4\x8dak 80 \xc5\xa1lepova, me\xc4\x91utim Hitler je i dalje bio uvjeren da iskrcavanje ne\xc4\x87e biti potrebno. Nije \xc5\xbeelio riskirati s iskrcavanjem jer \xc2\xabse neprijatelj stalno obnavlja\xc2\xbb, a i nebo jo\xc5\xa1 nije bilo o\xc4\x8di\xc5\xa1\xc4\x87eno od RAF-a (za to je krivio meteorolo\xc5\xa1ke uvjete). Mornarica je iz sata u sat trpjela sve ve\xc4\x87e gubitke od RAF-a te imala sve lo\xc5\xa1ije mi\xc5\xa1ljenje o Luftwaffeu. Mornarica je zatra\xc5\xbeila dislokaciju svojih brodova. Hitler ponovno odlu\xc4\x8duje da se invazija odga\xc4\x91a, ali ovaj put na neodre\xc4\x91eno vrijeme._NEWLINE_\xc4\x8cetvrtog listopada sastao se Hitler sa Mussolinijem. Mussolini je shvatio kako Hitler nije uspio u svojim planovima s Britanijom i to ga je jako oneraspolo\xc5\xbeilo. Mornarica i vojska tra\xc5\xbeile su da se i formalno odustane od operacije Morski lav, Hitler je izdao direktivu da se napad odga\xc4\x91a za prolje\xc4\x87e sljede\xc4\x87e godine. Hitler je odustao od operacije zbog lo\xc5\xa1eg ishoda zra\xc4\x8dne bitke te su se njegove misli okrenule prema istoku, prema Rusiji._NEWLINE_Glavni razlog neuspjeha u izvo\xc4\x91enju operacije Morski lav bio je u nemogu\xc4\x87nosti Luftwaffe da uni\xc5\xa1ti RAF. Iako je u po\xc4\x8detku Bitke za Britaniju Luftwaffe nanijela velike gubitke Britancima, zbog zra\xc4\x8dnog napada iako su Britanci patili od nedostatka \xc5\xa1kolovanih pilota, kao i pucanja u njihovom sustavu zapovijedanja, zbog uspje\xc5\xa1no izvedenog zra\xc4\x8dnog napada RAF-a na Berlin 25. kolovoza, Nijemci mijenjaju ciljeve napada od do tada relativno uspje\xc5\xa1nih (aerodromi lova\xc4\x8dkog zapovjedni\xc5\xa1tva RAF-a, luke i tvornice zrakoplova), na teroristi\xc4\x8dko bombardiranje gradova (prije svega Londona) u znak odmazde. To rasipanje snaga omogu\xc4\x87ilo je oporavak lova\xc4\x8dkog zapovjedni\xc5\xa1tva RAF-a i njihovu pobjedu u bitci.'